Der er et stort projekt under opsejling hos Det Kongelige Teater, der vil åbne et nyt stort oplevelsesunivers for børn, fyldt med muligheder for at prøve kræfter med scenekunst og klassisk musik. Det får til huse i Stærekassen, den fredede bygning ved siden af Gamle Scene på Kongens Nytorv, der de seneste år primært har været brugt som øvelokale af Livgardens Musikkorps.
I en pressemeddelelse om projektet karakteriseres Oplevelsesuniverset som 'en enestående destination for børn og familier, hvor børn gennem leg og læring bliver introduceret til klassiske kunstarter. Et sted, hvor besøgende får mulighed for oplevelser, der går bag kulisserne og giver et indblik i, hvordan forestillinger bliver til. Fra kostumer over sceneteknik til arbejdet med kroppen, instrumenter, sang og dans'.
Det ambitiøse projekt bliver realiseret med støtte på 120 mio. kr. fra Realdania og politisk opbakning fra kulturminister Joy Mogensen – og ligger i forlængelse af Det Kgl. Teaters strategi for at få tag i nye grupper af børn og unge –
Oplevelsesuniverset er et led i den strategi fra Det Kongelige Teater om at få tag i nye grupper af børn og unge, der også er indlejret i den politiske aftale med Kulturministeriet.
'Vi håber at Stærekassen bliver en destination for daginstitutioner, skoler, bedsteforældre og familier på jagt efter oplevelser eller på besøg i København – og at flere forskellige børn på den måde bliver inspireret til at få kunsten ind i deres liv, til glæde for både alle i dansk kulturliv og ikke mindst kommende generationer!' lyder det glade budskab i et opslag fra teaterchef Kasper Holten på Facebook, hvor han omtaler projektet som et kæmpe 'legehus', der skal spækkes med en 'skøn blanding af landets største klæd ud-kasse, fri leg i et rigtigt scenerum med snoreloft, orkestergrav og teatersal, og det nyeste digitale grej'.
Planen er, at det nye oplevelsesunivers kan åbne i sæson 2023/24 – Det Kongelige Teaters 275 års jubilæumssæson, og if. et interview i Berlingske regner teaterchefen med op til 100.000-130.000 gæster årligt.
Stærekassen er opført i 1929-31 med en skuespilscene for teatret og lokaler til Statsradiofonien, der var enebruger af bygningen fra 1933-41, mens den blev brugt som scene fra 1944 og frem til indvielsen af Skuespilhuset i 2008. Siden er stedet som nævnt primært blevet brugt som øvelokale af Livgardens Musikkorps.
(Billedet: Stærekassen skal nu omdannes til et oplevelsesunivers for scenekunst for børn. Teaterchef Kasper Holten (lille foto) ser det som et spændende led i Det Kongelige Teaters strategi for at få tag i nye grupper af børn og unge Foto: Per Sommer/Realdania & Camilla Winther/DKT)
(caj)